laion/Wikipedia-Exotic huggingface dataset:
קמפוס (פירושונים)

האם התכוונתם ל... קמפוס – כינוי לשטח שבו ממוקמת האוניברסיטה קמפוס IL של המשרד לשוויון חברתי אישים: אליזה קמפוס – היסטוריונית יהודיה רומניה חורחה קמפוס – כדורגלן מקסיקני יוסף אוג'ן קמפוס – מבקר ספרות וסופר ישראלי
משה שנייד

משה שנייד (נולד ב-21 בדצמבר 1971) הוא קצין צה"ל בדרגת תת-אלוף במילואים, אשר שימש בעבר כקצין מודיעין ראשי. משה שנייד גדל במושב נצר חזני בגוש קטיף. למד בבית הספר היסודי האזורי "נאות קטיף" ובתיכון בישיבת בני עקיבא "נתיב מאיר" בירושלים. עם גיוסו לצה"ל בשנת 1990 שובץ בחטיבת גולני, שם עבר שנייד הכשרה כלוחם ובהמשך עבר לאגף המודיעין, עבר קורס קציני מודיעין ומילא מגוון תפקידים בחיל בהם קצין המודיעין של חטיבת גולני בעת לחימה בדרום לבנון, קצין המודיעין של פיקוד הצפון וסגן ראש חטיבת המחקר. בשנת 2014 מונה לקצין מודיעין ראשי. בוגר תואר ראשון במשפטים בקריה האקדמית אונו, בוגר תואר ראשון במדע המדינה מהאוניברסיטה העברית בירושלים, בוגר תואר שני במדע המדינה מאוניברסיטת חיפה. אחיו הוא אל"ם בצלאל שנייד. מדיה וקבצים בנושא משה שנייד בוויקישיתוף משה שנייד, במורכבות וברגישות: ברוכים המתגייסים לאגף המודיעין, באתר ישראל היום, 15 ביולי 2015 יוחאי עופר ואסף גבור, קציני מודיעין: מתכוננים ללחימה בסוריה ולבנון יחד, באתר nrg‏, 6 במאי 2017 אלכס פישמן, בלגן באמ"ן, באתר ynet, 14 בינואר 2016 המשמרת הסתיימה, דף הפייסבוק של שנייד, ‏ 30.09.2018, "11 בפברואר 1990 מגיע לבקו"ם, התרגשות, ציפייה דרוכה, לובש מדים, תגיות כחולות, פלוגה ב', גדוד 12, גולני". אהוד ערן, "תמצית געגוע - סיפורו של ארז גרשטיין והמלחמה בלבנון", ידיעות ספרים, 2007, עמוד 175. איציק וולף, קצין מודיעין ראשי חדש: תא"ל משה שנייד, באתר News1 מחלקה ראשונה, 18 בנובמבר 2014.
בת שבע אלון

בת שבע אלון (נולדה בשנת 1948) היא פיזיקאית ישראלית, פרופסור אמריטה במחלקה להוראת המדעים במכון ויצמן למדע. זוכת פרס א.מ.ת. לשנת 2015. נולדה בשנת 1948. סיימה בהצטיינות יתרה תואר בוגר במתמטיקה ובפיזיקה באוניברסיטה העברית, והשלימה תואר מוסמך בפיזיקה במכון ויצמן למדע - זאת, לצד הוראת פיזיקה בבית ספר תיכון. לאחר מכן, סיימה לימודי תואר לדוקטור בחינוך מדעי באוניברסיטת ברקלי בקליפורניה. בנה של בת שבע, הרב נועם אלון, משמש כראש ישיבת מיר מודיעין עילית. במחקריה ובעבודתה האקדמית, עוסקת בקידום החינוך המדעי בישראל, ובטיפוח מעורבות, חשיבה ביקורתית ולמידה עצמאית בקרב תלמידים. אלון עיצבה אסטרטגיות הוראה ותוכניות לימודים לתלמידי פיזיקה בבתי הספר התיכוניים ולתלמידי מדעים בחטיבות הביניים. על מנת לתמוך ביישום אסטרטגיות ההוראה והתוכניות האלה על ידי מורים, אלון פיתחה מסגרות להתפתחות מקצועית של מורים. הספר של לין ואלון (2011) מסכם את התאוריה והפרקטיקה בתחום הזה. אלון אף עסקה בטיפוח תלמידים מצטיינים ומתעניינים באמצעות תוכניות שונות וכן באמצעות מסגרות מערכתיות, כגון מרכזי המורים הארציים לפיזיקה ולמדע וטכנולוגיה בחטיבות הביניים, שבהם היא משמשת כיועצת מדעית, וכן תוכנית רוטשילד-ויצמן למצוינות בהוראת המדעים, שבה היא משמשת כמנהלת פדגוגית. במשך כעשר שנים שימשה כראש ועדת המקצוע בפיזיקה והייתה יושבת ראש ועדת ההיגוי של TIMSS בישראל, החל משנת 1979 משמשת כחברה במחלקה להוראת המדעים במכון ויצמן, והחל משנת 2008 עד 2015 היא כיהנה כראש המחלקה, משנת 2001 עומדת בראש הקתדרה להוראת המדעים ע"ש בורה לסקין, בשנת 2006 נבחרה לעמיתה בתחום החינוך של האגודה האמריקאית לקידום המדע, משנת 2010 חברה במועצה הלאומית למחקר ופיתוח של משרד המדע והטכנולוגיה, בשנת 2021 נבחרה כחברה באגודה הבינלאומית להוראת המדעים. אלון היא זוכת פרס א.מ.ת. לשנת 2015 בקטגוריית מדעי החברה, ובתחום החינוך וקידום החינוך. מנימוקי השופטים: “פרס א.מ.ת. מוענק לפרופ' בת־שבע אלון על עבודתה פורצת הדרך בפיתוח החינוך המדעי ומדע הלמידה, בטיפוח מורים למדעים ובהעצמת תלמידים מעורבים.” פרופ' בת שבע אלון נבחרה לכהן כסגן הנשיא באקדמיה הלאומית הישראלית למדעים - ידיעה באתר מכון ויצמן הסבר על פרופ' אלון באתר פרס א.מ.ת הסבר על פרופ' אלון באתר האקדמיה הלאומית הישראלית למדעים(הקישור אינו פעיל, 16.4.2021) הסבר על בת שבע אלון בספר Making a difference באתר Google Books בת שבע אלון, דף שער בספרייה הלאומית בת שבע אילון באתר א.מ.ת פרופ. בת שבע אלון, באתר מכון ויצמן למדע
שירלי סטרונג

שירלי אליין הולווי-סטרונג (באנגלית: Shirley Elaine Holloway-Strong, נולדה ב-18 בנובמבר 1958) היא אתלטית בריטית בעבר, סגנית אלופה אולימפית (לוס אנג'לס 1984), אלופת חבר העמים, 6 פעמים ברציפות אלופת אנגליה (1979-‏1984), 3 פעמים אלופת בריטניה (1979, 1980 ו-1983) ושיאנית בריטניה (1980-‏1988) בריצת 100 מטר משוכות. סטרונג נולדה וגדלה בכפר קודינגטון שבמחוז צ'שייר. במשחקי חבר העמים שנערכו באדמונטון, אלברטה, קנדה באוגוסט 1978 זכתה סטרונג במדליית כסף בריצת 100 מטר משוכות בתוצאה של 13.08 שניות. באולימפיאדת מוסקבה (1980) סיימה סטרונג במקום תשיעי בריצת 100 מטר משוכות בתוצאה של 13.12 שניות. באליפות אירופה באתלטיקה שנערכה באתונה, יוון בספטמבר 1982 סיימה סטרונג במקום 11 בתוצאה של 13.24 שניות. חודש לאחר מכן, במשחקי חבר העמים שנערכו בבריזביין, קווינסלנד, אוסטרליה באוקטובר היא זכתה במדליית זהב בריצת 100 מטר משוכות בתוצאה של 12.78 שניות, תוצאה טובה יותר מהשיא הלאומי אך בסיוע של רוח גבית של 4.5 מטר/שנייה. באליפות העולם שנערכה בהלסינקי, פינלנד בשנת 1983 סיימה סטרונג במקום חמישי בריצת 100 מטר משוכות בתוצאה של 12.78 שניות, ובסיוע של רוח גבית של 2.4 מטר/שנייה. בשלב רבע הגמר היא קבעה שיא לאומי חדש של 12.91 שניות. 11 ימים לאחר מכן, בתחרות שנערכה בציריך, שווייץ היא קבעה בריצת 100 מטר משוכות שיא לאומי חדש של 12.87 שניות. שיא זה החזיק מעמד עד לשנת 1988. באולימפיאדת לוס אנג'לס (1984) זכתה סטרונג במדליית כסף בריצת 100 מטר משוכות בתוצאה של 12.88 שניות, אחרי בניטה פיצג'רלד-בראון מארצות הברית (12.84 שניות) ולפני מישל שרדונה מצרפת וקים טרנר מארצות הברית (13.06 שניות). בשנים שלאחר מכן, התגוררה סטרונג בלוס אנג'לס, קליפורניה. בתקופה זו, עקב בעיות בגיד אכילס שלה, היא לא הצליחה להעפיל למשחקי חבר העמים הבריטי בשנת 1986. סטרונג פרשה מאתלטיקה תחרותית בשנת 1987. סטרונג נשואה לרונאלד הולווי ולהם שתי בנות. נכון ל-2017, הם מתגוררים בקפלה הולמס, צ'שייר, בריטניה. ריצת 60 מטר משוכות: 8.11 שניות (1984) ריצת 100 מטר משוכות: 12.87 שניות (1983) שירלי סטרונג, באתר הוועד האולימפי הבין-לאומי שירלי סטרונג, באתר olympedia.org שירלי סטרונג, באתר התאחדות האתלטיקה הבין-לאומית Take a look at me now, כתבה על שירלי סטרונג באתר BBC (באנגלית)
אדם אריאל

אדם אריאל (נולד ב-10 בדצמבר 1994) הוא כדורסלן ישראלי המשחק בעמדת הסמול פורוורד והקלע במכבי עירוני רמת גן. אריאל נולד בירושלים וגדל במחלקת הנוער בהפועל ירושלים. כבר בגיל 18 קלע את הנקודה הראשונה שלו בבוגרים במדי הפועל ירושלים, מול מכבי אשדוד. גם את עונתו השנייה והשלישית אריאל העביר במדי ירושלים, כשהוא מקבל כ-10 דקות בממוצע בשתי העונות שלו. אריאל שיחק בקבוצת הבוגרים של הפועל ירושלים בשלוש העונות הראשונות בליגת ווינר סל. הוא אף היה שותף לזכייה הראשונה של הקבוצה באליפות המדינה. בעונתו האחרונה בקבוצה, 2014/2015, הוא העמיד ממוצע של 3.4 נקודות, 1.6 ריבאונדים ו-0.6 אסיסטים למשחק בליגה, עם 34.4% לשלוש ו-75% מהקו. בקיץ 2015 חתם אריאל בקבוצת ברמרהאפן הגרמנית, שאומנה בזמן זה על ידי מולי קצורין. בשמונה משחקים הוא רשם 2.0 נקודות, 0.6 ריבאונדים, 0.1 אסיסטים ו-38% לשלוש ב-7 דקות בממוצע. בתחילת ינואר 2016 אריאל חזר ארצה והצטרף להפועל חולון. ב-10 מתוך 19 משחקים עלה בחמישייה ותרם 2.8 נקודות, 1.7 ריבאונדים ו-0.4 אסיסטים למשחק. בשנים 2016-2018, שיחק אריאל במכבי אשדוד באר טוביה. משחקיו בעונת 2016/2017 נקטעו עקב פציעה שהצריכה החלמה ממושכת. אריאל התבלט בעונה זאת כקלעי מצוין עם 45% לקליעות בעונת 2017/18 מאחורי קו ה-3 נקודות. ב-3 ביולי 2018, חתם אריאל במכבי ראשון לציון לשנתיים ועלה עימה למשחק הגמר פעמיים. ב-9 ליולי 2020 שבר אריאל שיא קריירה כשקלע 28 נקודות במשחק נגד הפועל חולון. בפיינל פור של עונת 20–2019 קלע אריאל שלשה מכרעת מול קבוצת נעוריו הפועל ירושלים שהעלתה את ראשון לציון לגמר ליגת העל, בו היא הפסידה למכבי תל אביב. ב-11 באוגוסט 2020 חתם אריאל בקבוצת נעוריו, הפועל ירושלים. ב-12 בספטמבר 2021 מונה אריאל לקפטן הקבוצה. ב-24 במאי 2021 קלע אריאל 15 נקודות בניצחון 83-82 של קבוצתו על מכבי תל אביב כולל שלשת הניצחון עם 0.7 שניות שנשארו למשחק. לאחר עונת 2021/22 אריאל לא האריך חוזה בהפועל ירושלים, ונשאר שחקן חופשי. לאחר פציעתו והשחרור של שחקן הפועל תל אביב טראוויס ווריק,ב-23 באוגוסט 2022 חתם אריאל על חוזה לעונה אחת+ אופציה לעוד עונה בהפועל תל אביב ביוני 2018 זומן אריאל לראשונה לסגל נבחרת ישראל הבוגרת לקראת המשחקים מול נבחרות יוון ובריטניה, במסגרת מוקדמות גביע העולם. בפברואר 2023 זומן אריאל לסגל הנבחרת במסגרת מוקדמות אליפות העולם. פרופיל, באתר eurobasket פרופיל, באתר פיב"א פרופיל, באתר היורוליג דף השחקן באתר מנהלת ליגת העל בכדורסל אדם אריאל, באתר ספסל - הבית של הכדורסל הישראלי ברק חקלאי, אדם אריאל עזב את הפועל י-ם וחתם בגרמניה, באתר ynet, 6 ביולי 2015 אור שקדי‏, הפועל חולון: אדם אריאל חתם רשמית עד תום העונה, באתר וואלה, 8 בינואר 2016 אור שקדי‏, מכבי אשדוד/באר טוביה: אדם אריאל גמר את העונה, באתר וואלה, 14 בפברואר 2017 ynet, סל ניצחון: אדם אריאל - מכבי ראשון לציון בפיינל פור, ynet, 26 ביולי 2020 אפרת עמורבן, סגל נבחרת ישראל פורסם, עומרי כספי בחוץ, באתר ynet, 11 ביוני 2018
דניאל האוול

דניאל ג'יימס האוול (באנגלית: Daniel James Howell; נולד ב-11 ביוני 1991) הוא יוצר תוכן ב-YouTube (יוטיובר) בריטי. שם ערוצו המרכזי – "Daniel Howell" (לשעבר "danisnotonfire"). הערוץ הגיע ללמעלה מ-6 מיליון רשומים. הוא שידר יחד עם פיל לסטר (Phil Lester) תוכנית בידור ברדיו בתחנה "רדיו 1" של ה-BBC מינואר 2013 עד אוגוסט 2014. הצמד יצר בתוכנית פינה חודשית בשם "השתלטות האינטרנט" ("The Internet Takeover"), שפעלה מספטמבר 2014 עד אפריל 2016 והציגה כוכבי רשת. האוול נולד וגדל בווקינגהאם, ברקשייר, אנגליה. אמו למדה פילוסופיה ועשתה תואר בנושא, ואביו ייצר אפקטים לסרטים ועבד כתקליטן. להאוול אח קטן בשם אדריאן. כילד גילה עניין בתיאטרון, ובגיל 8 הצטרף לחוג תיאטרון. לפני שהשיק את ערוץ ה-youtube שלו, הוא עבד ברשתות קמעונאות המתרכזות במוצרי "עשה זאת בעצמך" ("DIY"), ומאוחר יותר בסופרמרקט אסדה. בשנת 2010, עם תום לימודיו בבית הספר, החל ללמוד משפטים באוניברסיטת מנצ'סטר. הוא נשר מלימודיו כדי לפתח קריירה בתחום ה-Youtube והרדיו. האוול פרסם את סרטונו הראשון ב-16 באוקטובר 2009, תחת הכותרת "HELLO INTERNET" ("שלום אינטרנט"). בעקבות כך, חבריו עודדו אותו להמשיך להעלות סרטונים, ועם הזמן הפך ליוטיובר מצליח. בנוסף לערוצו הראשי ("Daniel Howell"), הוא מפעיל גם ערוץ משנה הנקרא "danisnotinteresting". ערוץ אחרון זה צבר עד כה מיליון ו-500 אלף רשומים ו39.5 מיליון צפיות (נכון למאי 2017). דן גם מפעיל יחד עם חברו פיל לסטר ערוץ הנקרא DanAndPhilGAMES, שהוא ערוץ הגיימינג המשותף שלהם עם מעל 3 מיליון רשומים. במהלך קריירת ה-youtube שלו, צבר האוול למעלה מ-6 מיליון רשומים, שנצברו לאורך הזמן לפי הפירוט הבא: בינואר 2013, רדיו ה-BBC הציע לדניאל ופיל להיות מגישי תוכנית אירוח שתעסוק במוזיקה ובריקודים עדכניים, בלהיטים למיניהם ובראיונות. האוול הוא קוויר. הוא יצא מהארון בסרטון שפורסם בערוץ היוטיוב שלו ב-13 ביוני 2019. מאוגוסט 2011, האוול גר עם פיל לסטר (אנ'). השניים עברו יחד ללונדון ביולי 2012. 2013 - פרס שורטי לכוכב יוטיוב 2013 - פרס האוזניות המוזהבות של סוני 2014 - מועמדות לפרס נבחרי הנוער (teen choice award) פרס יוצר התוכן הבריטי האינטרנטי בקטגוריית סרט השנה פרס יוצר התוכן הבריטי האינטרנטי בקטגוריית שיתוף הפעולה של השנה, עם פיל לסטר, על הסרטון Phil is not on fire 7 מועמדות לפרס יוצר התוכן הבריטי האינטרנטי בקטגוריית שיתוף פעולה של השנה עם פיל לסטר, על הסרטון Dan & Phil's Story of TATINOF מועמדות לפרס יוצר התוכן הבריטי האינטרנטי בקטגוריית סדרת השנה מועמדות לפרס יוצר התוכן הבריטי האינטרנטי בקטגוריית שיתוף הפעולה של השנה עם לואיז פאנטלאנד (Louise Pentland), על הסרטון Our Awkward Fancy Meal מועמדות לפרס יוצר התוכן הבריטי האינטרנטי בקטגוריית השימוש הטכנולוגי הטוב ביותר בווידאו מועמדות לפרס יוצר התוכן הבריטי האינטרנטי בקטגוריית יוצר השנה מדיה וקבצים בנושא דניאל האוול בוויקישיתוף אתר האינטרנט הרשמי של דניאל האוול דניאל האוול, ברשת החברתית פייסבוק דניאל האוול, ברשת החברתית אקס (טוויטר) דניאל האוול, ברשת החברתית אינסטגרם דניאל האוול, סרטונים בערוץ היוטיוב ריאיון עם דן האוול ריאיון עם דן האוול, סרטון באתר יוטיוב ערך על דן האוול באתר famous birthdays Daniel Howell (2019-06-13), Basically I'm Gay, נבדק ב-2019-06-24
עדי אולמנסקי

עדי אולמנסקי (נולדה ב-20 ביולי 1988) היא זמרת ומפיקה ישראלית. אולמנסקי גדלה בשכונת גילה בירושלים, ומאוחר יותר עברה עם משפחתה למבשרת ציון. בשנת 2007 השתתפה בתוכנית הטלוויזיה "כוכב נולד" והחלה להתפרסם כתוצאה מעשייתה המוזיקלית. בשנת 2009 התחילה לייצר מוזיקה בצורה עצמאית. בשנת 2012, עברה להתגורר בתל אביב. בשנת 2015 נבחרה לחמם את הזמרת קליס בהופעתה בישראל. כמו כן, שיתפה פעולה על הבמה עם קייט טמפסט, עם הלהקה מטרונומי, עם בידלבאצ', ועם רושין מרפי. אולמנסקי משמשת כמרצה להפקה מוזיקלית בתוכנת אבלטון ובנושא תעשיית המוזיקה. במהלך השנים, אולמנסקי הופיעה בלא מעט פסטיבלים ברחבי העולם, ובהם גלסטונברי בבריטניה, אלקטרוניק ביטס בגרמניה, התנגשות תרבויות בלוס אנג'לס, שבוע המוזיקה בקנדה בטורונטו, ומרתון המוזיקה CMJ בניו יורק. מדיה וקבצים בנושא עדי אולמנסקי בוויקישיתוף אתר האינטרנט הרשמי של עדי אולמנסקי עדי אולמנסקי, ברשת החברתית פייסבוק עדי אולמנסקי, ברשת החברתית אקס (טוויטר) עדי אולמנסקי, ברשת החברתית אינסטגרם עדי אולמנסקי, סרטונים בערוץ היוטיוב עדי אולמנסקי, באתר שירונט עדי אולמנסקי, באתר ספוטיפיי עדי אולמנסקי, באתר סאונדקלאוד (באנגלית) עדי אולמנסקי, באתר Last.fm (באנגלית) עדי אולמנסקי, באתר MusicBrainz (באנגלית) עדי אולמנסקי, באתר Discogs (באנגלית) עדי אולמנסקי, באתר Songkick (באנגלית) עדי אולמנסקי, באתר בנדקמפ גלית עדות, ‏עדי אולמנסקי: "המיינסטרים המשעמם השתלט על הארץ", באתר מעריב השבוע, 6 באוקטובר 2014 איתי יעקב, עדי אולמנסקי: "התעסקתי בלהסתיר את האקנה באיפור ובפוטושופ", באתר Xnet‏, 17 בנובמבר 2016 נדב מנוחין‏, היוצרת המרתקת הזאת הגשימה את ההבטחה הגדולה, באתר וואלה, 24 באוקטובר 2018 רז גרוס, עדי אולמנסקי: "לא אופיע באירוע עם אייל גולן", באתר ynet, 19 בדצמבר 2018
אופיר קופל

אופיר קופל (נולד ב-25 באפריל 1975) הוא כדורגלן עבר ישראלי ששיחק בעמדת הקשר, וכיום מאמן. קופל נולד בפתח תקווה, והחל את דרכו ככדורגלן בגיל 8 במחלקת הנוער של הפועל פתח תקווה. עם סיום שירותו הצבאי, נרכש קופל על ידי קבוצת מכבי חיפה והחל לשחק בה כקשר אחורי, וכן זומן לנבחרת הצעירה של ישראל, במדיה ערך 27 הופעות. ב-17 במאי 1998 ערך את הופעתו היחידה במדי הנבחרת הבוגרת, במשחק ידידות מול לטביה. קופל לא שיחק לצדם של כוכבי הכדורגל אייל ברקוביץ' וחיים רביבו. כשהשניים עזבו לטובת אירופה, הוא נרכש ושיחק כמעט בכל משחק של הקבוצה. קופל היה שותף לזכייתה של מכבי חיפה בגביע המדינה בשנת 1998. קופל ספג לא מעט הרחקות ואזהרות מצד השופטים עקב משחק ברוטאלי, ונוסף על כך גם סבל מקהל המעריצים של מכבי חיפה אשר ערער על מעמדו בקבוצה. בנוסף, נטען כי הוא התקשה להתמודד עם רף הציפיות הגבוה שנדרש ממנו, בעיקר בחלק ההתקפי. בשלהי הקריירה שיחק קופל בהפועל כפר סבא ובמכבי פתח תקווה, ובשנת 2004 פרש ממשחק פעיל וסיים את תפקידו כשחקן בשל פציעה בברך. בשנת 2006 החל קופל לאמן את קבוצת הנוער של הפועל פתח תקווה, בה שיחק בעבר, אולם לא נחל הצלחה גדולה משום שהקבוצה נעה בין מרכז הטבלה של ליגת הנוער הלאומית לבין תחתיתה. בשנת 2009 מונה קופל למאמן הקבוצה הבוגרת של המועדון, במקומו של אלי מחפוד. זמן קצר לאחר מכן הוחלף קופל בדני ניראון. לאחר מכן, מונה למאמן הפועל קריית אונו מליגה ב'. בשנים 2011–2014 אימן קופל במחלקת הנוער של הפועל תל אביב. בעונת 2018/2019 אימן את קבוצת הנוער של הפועל ראשון לציון והעפיל עמה בחזרה לליגת העל לנוער. ביוני 2019 מונה למאמן הנוער של בני יהודה תל אביב. ב-7 במאי 2024 מונה למאמן הפועל עירוני ראשון לציון. בשנת 2006 נישא קופל לדקלה, ולהם שלושה ילדים. אופיר קופל, באתר ההתאחדות לכדורגל בישראל אופיר קופל, באתר Transfermarkt אופיר קופל, באתר National Football Teams אופיר קופל, באתר FootballDatabase.eu אופיר קופל באתר מוזיאון הפועל פתח תקווה אופיר קופל באתר מכבי חיפה איציק יצחקי‏, אופיר קופל מונה למאמן הפועל פ"ת, באתר וואלה, 22 במרץ 2009 דרור רוזנפלד, ‏אופיר קופל מונה למאמן קריית אונו מליגה ב', באתר ONE‏, 11 באוגוסט 2009 אסף שמש, ‏קופל סיים את דרכו בקבוצת הנוער של הפועל ת"א, באתר ONE‏, 12 בינואר 2014 אסי ממן, ‏הפועל ראשון לציון עלתה לליגת העל לנוער, באתר ONE‏, 11 במאי 2019 אופיר סער‏, בני יהודה: איסמעילה סורו עבר תאונת דרכים קלה, נבדק ונמצא בריא לחלוטין, באתר וואלה, 20 ביוני 2019
קתרין סוויצר

קתרין ורג'יניה "קתי" סוויצר (באנגלית: Kathrine Virginia "Kathy" Switzer; נולדה ב-5 בינואר 1947) היא סופרת, פרשנית טלוויזיה ורצה אמריקאית. היא ידועה ביותר בשל היותה האישה הראשונה שרצה במרתון בוסטון כממוספרת באופן רשמי (1967), על אף האיסור על נשים להשתתף באירוע זה באותה תקופה. קתרין שוויצר נולדה למשפחה אמריקאית בעיר אמברג שבגרמניה. אביה היה רב-סרן בצבא ארצות הברית. המשפחה חזרה לארצות הברית בשנת 1949. סוויצר למדה בתיכון מרשל (George C. Marshall High School) שבמחוז פיירפקס, וירג'יניה. לאחר למדה באוניברסיטת סירקיוז (Syracuse University) שבמדינת ניו יורק, שם השלימה תואר ראשון בעיתונאות (בשנת 1968) ותואר שני באותו תחום (בשנת 1972). בשנת 1968 קתרין נישאה לטום מילר, שאותו הכירה במרתון בוסטון. בשנת 1973 השניים התגרשו. סוויצר התחתנה שוב עם איש יחסי הציבור פיליפ שסואב, התגרשה ממנו, ולאחר מכן נישאה לרץ הבריטי רוג'ר רובינסון. על אף שהמאמן שלה התעקש שמרתון בוסטון ארוך מדי עבור "אישה שברירית כמוה", ועל אף שהשתתפותן של נשים באירוע נאסרה, סוויצר התאמנה לקראת מרתון זה. היא השלימה את המרתון בשנת 1967, תחת המספר 261, עם המועדון האתלטי Syracuse Harriers. זמן הגמר שלה היה כ-4 שעות ו-20 דקות. סוויצר נרשמה למרתון תחת השם הנייטרלי ק.ו סוויצר, שהשתמשה בו גם על מנת להזדהות על ניירת האוניברסיטה שלה. היא הנפיקה מספר "תחת השגחה" בתהליך מיון הכניסה, וכאשר השגיאה התגלתה, טופלה כאורחת לא מוזמנת: מארגן התחרות, ג'וק סמפל, ניסה להוריד אותה פיזית מן המירוץ. סוויצר טענה שהוא צעק, "עופי מן המרוץ שלי ותני לי את המספרים האלה". בן זוגה של סוויצר באותה תקופה, טום מילר, שהתמודד איתה, דחף את סמפל הרחק ממנה, מה שאפשר לה להמשיך. האירוע צולם ותמונותיו עלו לכותרות בעולם. בשנת 1974, סוויצר זכתה במקום הראשון במרתון ניו יורק, עם תוצאה של 3:07:29 שעות. השיא האישי שלה נקבע במרתון בוסטון בשנת 1975, בו סיימה במקום השני בתוצאה של 2:51:37 שעות. סוויצר כונתה על ידי "ראנר", מגזין הרצים העולמי, "רצת עשור". בשנת 1972, חמש שנים לאחר מרתון בוסטון שבו השתתפה, הותרה השתתפותן של נשים באירוע. סוויצר סיפרה כי נשים רבות רצות לזרועותיה, ומספרות כיצד הריצה שינתה את חייהן. בשנת 1997 כתבה סוויצר ספר על ריצה והליכה לנשים מעל גיל 40. באפריל 2008, זכתה סוויצר בפרס ה"בילי" לעיתונאות עבור כתיבתה מעוררת ההשראה המתארת נשים בספורט. סוויצר זכתה גם בפרס אמי על עבודתה כפרשנית טלוויזיה. בשנת 2011 נכנסה להיכל התהילה הלאומי לנשים בארצות הברית, על כך שקידמה את הריצה ככלי להעצמת נשים ברחבי העולם. מדיה וקבצים בנושא קתרין סוויצר בוויקישיתוף אתר האינטרנט הרשמי של קתרין סוויצר קתרין סוויצר, ברשת החברתית פייסבוק קתרין סוויצר, ברשת החברתית אקס (טוויטר) קתרין סוויצר, ברשת החברתית אינסטגרם Bettman Archives image of Semple and Switzer at the 1973 Boston Marathon Marathon Women - Morning Edition, NPR (April 15, 2002) Interview with "ATHLETE" (film) director David Lam Kathrine Switzer Documentary produced by Makers: Women Who Make America יובל מלחי, פרק 324: הכניסה לנשים אסורה – על רצת המרתון שרצה נגד החוק, באתר "קטעים בהיסטוריה", 11 ביולי 2019 האתר הרשמי
המפלגה הסוציאליסטית ההונגרית

המפלגה הסוציאליסטית ההונגרית (בהונגרית: Magyar Szocialista Párt) היא מפלגה סוציאל-דמוקרטית בהונגריה. הוקמה בסתיו 1989 כפלג של המפלגה הקומוניסטית השלטת. בשנת 1994 ניצחה ברוב גדול בבחירות והובילה את הממשלה. עד 2010 הייתה ה-MSZP אחת משתי המפלגות הגדולות במדינה, אך איבדה מרבית מכוחה בבחירות. זאת לאחר ממחאות ציבוריות גדולות בשנת 2006 והמשבר הכלכלי העולמי. מאז שנת 2010, המפלגה נמצאת באופוזיציה לשלטון המובל על ידי פידס. המפלגה ירשה את המפלגה הקומוניסטית ששלטה במדינה בשנים 1956–1989. ההחלטה המפלגתית לראות עצמה כיורשת המפלגה הדיקטטורית עדיין שנויה במחלוקת. מקור נוסף למחלוקת הוא שחלק מחברי האליטה הקומוניסטית לשעבר שמרו על השפעה פוליטית ב- MSZP. בהונגריה נוצר מצב מעט אבסורדי כאשר המפלגה הסוציאליסטית נטתה לדעות ליברליות בתחומי הכלכלה, כאשר הימין דווקא תמך בהתערבות ממשלתית במשק. לאורך שנות ה-90 הייתה המפלגה למאוד דומיננטית במפה הפוליטית הלאומית, ולרוב זכתה בבחירות למעל ל-30% מהקולות. בשנת 2009 המפלגה נכנסה למשבר, לאחר שמרבית ממנהיגיה התפטרו בטענה שנכשלו בניהול המשבר הכלכלי. באותה השנה התקיימו בחירות לפרלמנט האירופי, בהן כוחה של המפלגה הצטמצם בחצי (4 מושבים לעומת 9 ערב הבחירות). בחירות אלו סימנו את החלשות המערכת הדו-מפלגתית בהונגריה, מערכת שהתקיימה מאז 1998. בבחירות שנערכו בשנת 2010 נחלשה מאוד, דבר שחזר על עצמו בשנת 2014 וב-2018. מדיה וקבצים בנושא המפלגה הסוציאליסטית ההונגרית בוויקישיתוף אתר האינטרנט הרשמי של המפלגה הסוציאליסטית ההונגרית (בהונגרית ובאנגלית) המפלגה הסוציאליסטית ההונגרית, באתר אנציקלופדיה בריטניקה (באנגלית)
עונת 1984/1985 בפוטבול ליג

עונת 1984/1985 הייתה העונה ה-86 של הפוטבול ליג שהיא הייתה הליגה האנגלית הבכירה בכדורגל. העונה החלה ב-25 באוגוסט 1984 והסתיימה ב-28 במאי 1985. בעונה זו התחרויות התקיימו בליגה הבכירה, בליגת משנה, בדיוויזיון השלישי ובדיוויזיון הרביעי. הליגה הבכירה כללה 22 קבוצות. צ'לסי, שפילד וונסדי וניוקאסל יונייטד היו הקבוצות שעלו מליגת משנה. עבור הניצחון הוענקו שלוש נקודות ונקודה עבור תוצאת תיקו. במידה וכמה קבוצות זכו באותו מספר נקודות, הקבוצה עם יתרון הפרש שערים דורגה במקום גבוה יותר. אברטון זכתה באליפות בפעם השמיני בתולדות המועדון. בסוף העונה לליגת משנה ירדו נוריץ' סיטי, סנדרלנד וסטוק סיטי. במקומן לליגה הבכירה עלו אוקספורד יונייטד (בפעם הראשונה בתולדות המועדון), בירמינגהאם סיטי ומנצ'סטר סיטי. משחק הגמר של גביע אירופה לאלופות 1985 נערך באצטדיון הייזל, בריסל. התחרות הסתיימה בניצחון של יובנטוס בפעם הראשונה בתולדות המועדון. לפני המשחק התרחש אסון הייזל שבה נהרגו 39 אוהדים ונפצעו יותר מ-600 אוהדים נוספים. כתוצאה מאסון זה, מועדונים אנגלים נדונו להשייה של חמש שנים מתחרויות אירופיות וליברפול ל-3 שנים נוספות. בכך נקטעה סדרה מוצלחת של הופעת אנגלים בתחרויות אירופיות שהחלה בשנת 1977. קרי דיקסון מצ'לסי וגארי לינקר מלסטר סיטי כבשו 24 שערים וזכו בתואר מלך השערים. נוויל סאות'הול מאברטון זכה בפרס כדורגלן השנה של התאחדות עיתונאי הכדורגל האנגלית. זאת בפעם השנייה בקריירה. פיטר ריד מאברטון זכה בפרס כדורגלן השנה שהוענק על ידי התאחדות שחקני הכדורגל. נתונים מפורטים מאתר rsssf
אמה, נסיכת אנהלט-ברנבורג-שאומבורג-הוים

אמה, נסיכת אנהלט-ברנבורג-שאומבורג-הוים (בגרמנית: Emma von Anhalt-Bernburg-Schaumburg-Hoym; 20 במאי 1802 - 1 באוגוסט 1858), הייתה בתו של ויקטור השני, נסיך אנהלט-ברנבורג-שאומבורג-הוים ואשתו של גאורג השני, נסיך ולדק ופירמונט. אמה נולדה ב-20 במאי 1802 בטירת שאומבורג לויקטור, נסיך הכתר של אנהלט-ברנבורג-שאומבורג-הוים ואמליה, נסיכת נסאו-ויילבורג, בתם של קרל כריסטיאן, נסיך נסאו-ויילבורג וקרולינה, נסיכת אורנז'-נסאו. אידה התחנכה בקפידה בעיר הוים, יחד עם שלוש אחיותיה. בשנת 1806 מת סבה קרל לודוויג, נסיך אנהלט-ברנבורג-שאומבורג-הוים, ואביה עלה לשלטון במקומו. בשנת 1812 מת אביה ויקטור השני, נסיך אנהלט-ברנבורג-שאומבורג-הוים, ודודו פרידריך, נסיך אנהלט-ברנבורג-שאומבורג-הוים עלה לשלטון במקומו. זמן קצר לאחר מכן מת גם פרידריך, והנחלה התחלקה בין אחותה הרמינה, נסיכת אנהלט-ברנבורג-שאומבורג-הוים שירשה את טירת שאומבורג ורוזנות הולצאפל, לבין אלקסיוס פרידריך כריסטיאן, דוכס אנהלט-ברנבורג שירש את אזור הוים. ב-26 ביוני 1823 התחתנה אמה עם גאורג השני, נסיך ולדק ופירמונט, ממנו נולדו לה 5 ילדים. בשנת 1845 מת בעלה גאורג השני, ובנה גאורג ויקטור, נסיך ולדק ופירמונט עלה לשלטון במקומו. מכיוון שבנה גאורג ויקטור היה עדיין קטין, שלטה אמה בנסיכות כעוצרת. אמה העבירה רפורמות בנסיכות, וחיזקה את הצבא על פי המודל הפרוסי. בשנת 1848 פרצו בנסיכות מרידות כחלק ממהפכות אביב העמים, וכתוצאה מכך נאלץ גאורג ויקטור לתת חוקה חדשה לנסיכות. בשנת 1852 נטל גאורג ויקטור את השלטון לידיו, וב-1 באוגוסט 1858 מתה אמה בביתה בפירמונט. ב-26 ביוני 1823 התחתנה אמה עם גאורג השני, נסיך ולדק ופירמונט, ממנו נולדו לה 5 ילדים: אוגוסטה, נסיכת ולדק ופירמונט (1824–1893), התחתנה עם אלפרד, נסיך שטולברג-שטולברג יוזף, נסיך ולדק ופירמונט (1825–1829) הרמינה, נסיכת ולדק ופירמונט (1827–1910), התחתנה עם אדולף הראשון, נסיך שאומבורג-ליפה גאורג ויקטור, נסיך ולדק ופירמונט (1831–1893) וולארד, נסיך ולדק ופירמונט (1833–1867) מדיה וקבצים בנושא אמה, נסיכת אנהלט-ברנבורג-שאומבורג-הוים בוויקישיתוף אמה, נסיכת אנהלט-ברנבורג-שאומבורג-הוים (באנגלית)